كولكاتا

كولكاتا (بالانجليزى Kolkata بالبنغالى কলকাতা)هى عاصمة ولاية البنغال الغربى. بتقع فى شرق الهند على الضفة الشرقية من نهر هووجلى وهيا تالت اكبر مدينة فى الهند من ناحية عدد السكان.كانت كولكاتا عاصمة الهند لحد سنة 1911م. بتعانى كولكاتا من مشاكل التمدن المعروفه زى الفقر والتلوث وزحمة المرور.

 اصل الاسم 
الاسم كولكاتا اصله جاى من اسم قرية كاليكاتا(Kalikata) من الثلات قرى(كاليكاتا Kalikata, سوتانوتى Sutanuti, جوڤيندابور Govindapur) اللى كانو موجودين فى المنطقة قبل وصول الانجليز. وبرضه بيعُتبر الاسم نسخه من كلمة كاليكشترا(Kalikshetra)( اللى معناها ارض الالهه كالى কালীক্ষেত্র ).

 الجو 
كولكاتا ليها جو حار جاف ورطب متوسط درجة الحراره السنوى 26.8 درجة مئوية, ومتوسط درجة الحرارةالشهرى هوا بين الـ 19درجة لـ 30 درجة مئوية. الصيف حار ورطب مع درجة حراره بين الـ 30 الى 40درجة مئوية فى اعلى معدلاته خلال شهر مايو و يونيه. الشتا مدته بتاع شهرين ونص احر شهر هو مايو واسقع شهر هوا يناير.
 الاقتصاد 
كولكاتا بتعُتبر هيا محور البيزنس والتجارة والفلوس فى شرق الهند والولايات الشمالية كلها. فيها بورصة كولكاتا -تانى اكبر بورصة- فى الهند, وفيها مينا عسكرى وتجارى مهم. المدينة الوحيدة فى المنطقة اللى فيها مطار دولى, فيها عدد كبير من العماله الغير مؤهلة والنص مؤهله وكمان عدد كبير برضه من الناس اللى شغاله فى مجال تكنولوجيا المعلومات(الآى تى). حبة من الشركات الهندية الكبيرة مراكزها الرئيسية فى كولكاتا.

 الديموجرافيا(عدد السكان وانواعهم) 
سكان كولكاتا اسمهم كولكاتايين فى سنة 2001م كان نعداد المدينة 4,580,544 بنى ادم,والتكتلات الحضرية كان عددها 13,216,546 بنى ادم. التخمينات دلوقتى لمشروع تعداد السكان لسنة 2009م بتقول ان عدد السكان هيكون حوالى 5,080,519 بنى ادم, نسبة الرجاله للستات هيا 928 ست لكل 1000 راجل. طبقا للتعداد 80% من عدد السكان هندوس. 18% مسلمين. 1% مسحيين. 1% چانيين.

 الثقافة 
اتعرفت كولكاتا بالاداب وميراثها الثورى الكبير من الفنون. لما كانت العاصمة كانت اصل ومكان الولادة للادب الهندى الحديث وافكاره الفنية. الكولكاتايين معروفين بتقديرهم الخاص للفنون والاداب والمدينة عادتها الترحيب بالمواهب الجديدة. للاسباب دى تعُتبر كالكوتا هيا العاصمة الثقافية للهند.

 التعليم 
المدارس فى كولكاتا بتديرها مؤسسات خاصة او الحكومة, المدارس بتستخدم اللغة البنغالية أواللغة الانجليزية فى التعليم. فيه جامعات ومعاهد كتيرة فى كالكوتا زى:
 جامعة كولكاتا.
 جامعة بنغال للهندسة و العلوم.
 جامعة چادابور (معروفة بكلية الهندسة).
 كلية كولكاتا للطب.
 كلية الكنيسة الاسكتلندية.
 كلية سان اكزاڤير.
 معهد الاحصا الهندى.
 جامعة شرق البنغال الوطنية لعلوم المحاماة والقانون.
 معهد البحوث والهندسة البحرية.
 المعهد الهندى للعلوم الاجتماعية وادارة الاعمال.
ومعاهد وجامعات تانية كتير.

 الرياضه 
اهم اللعبات الشعبية فى كالكوتا: كورة القدم و الكروكيت و الهوكى. كولكاتا من مراكز نشاط كورة القدم فى الهند. كولكاتا فيها استادات كبيرة زى استاد سالت لاك (Salt Lake Stadium ) اكبر تالت ملعب كورة قدم فى العالم من  عدد المتفرجين وكمان ستاد الكروكيت ايدن جاردينز(Eden Gardens) واحد من ستادين كروكيه فى العالم بيشليوه 100,000 متفرج.

تصنيف:مدن الهند